সক্রিয় হচ্ছে ঘূর্ণাবর্ত, বৃষ্টিতে ভিজবে ৪ জেলা, দেখুন পূর্বাভাস

কলকাতা: বসন্তকাল হলেও গরমের অনুভূতি স্পষ্ট হয়ে উঠছে রাজ্যে। আবহাওয়া দফতরের পূর্বাভাস (Weather Forecast) অনুযায়ী, শনিবার থেকে ধীরে ধীরে তাপমাত্রা বাড়তে (Temperature Rise) শুরু করবে। আগামী কয়েক দিনে পারদ ২ থেকে ৪ ডিগ্রি পর্যন্ত বাড়তে পারে। সর্বনিম্ন তাপমাত্রার পাশাপাশি সর্বোচ্চ তাপমাত্রারও বৃদ্ধি ঘটবে, ফলে গরমের অস্বস্তি আরও বাড়তে পারে।

কলকাতা (Kolkata Weather) এবং দক্ষিণবঙ্গে (South Bengal Weather) ইতিমধ্যেই রোদের তাপ অনুভূত হচ্ছে। বাতাসে আর্দ্রতা কম থাকায় গ্রীষ্মের মতো অস্বস্তি না থাকলেও, ধীরে ধীরে গরমের প্রকোপ বাড়বে। বসন্তের আবহাওয়া ধীরে ধীরে চৈত্রের গরমে রূপ নিচ্ছে। অন্যদিকে, পশ্চিমী ঝঞ্ঝার প্রভাবের পূর্বাভাস রয়েছে এবং অসমের উপর একটি সক্রিয় ঘূর্ণাবর্তের অবস্থান রয়েছে। তবে, দক্ষিণবঙ্গে এর বিশেষ প্রভাব না থাকায় আবহাওয়া শুষ্কই থাকবে।

আরও পড়ুন: শ্রীশ্রীরামকৃষ্ণ পরমহংসদেবের ১৯০তম জন্মতিথি উৎসব

উত্তরবঙ্গের (North Bengal Weather) ক্ষেত্রে আবহাওয়ার চরিত্র কিছুটা ভিন্ন। আজও সেখানে বৃষ্টির সম্ভাবনা (Rain Forecast) রয়েছে। জলপাইগুড়ি এবং আলিপুরদুয়ারে সামান্য বৃষ্টি হতে পারে, তবে দার্জিলিং ও কালিম্পংয়ের পাহাড়ি এলাকায় বৃষ্টির পরিমাণ বেশি হতে পারে। শনিবারের পর থেকে বৃষ্টির সম্ভাবনা কমতে শুরু করবে, ফলে সেখানে তাপমাত্রা সামান্য বাড়তে পারে।

শুক্রবার কলকাতার সর্বনিম্ন তাপমাত্রা ছিল ২৩.৪ ডিগ্রি সেলসিয়াস, যা স্বাভাবিকের চেয়ে ৩.১ ডিগ্রি বেশি। সর্বোচ্চ তাপমাত্রা ছিল ৩১.২ ডিগ্রি সেলসিয়াস, যা স্বাভাবিকের তুলনায় সামান্য কম। বাতাসে আপেক্ষিক আর্দ্রতা সর্বোচ্চ ৯৬ শতাংশ ও সর্বনিম্ন ৪৫ শতাংশ ছিল। আজকের আবহাওয়া মূলত আংশিক মেঘলা থাকবে। সর্বোচ্চ তাপমাত্রা ৩১ ডিগ্রি ও সর্বনিম্ন তাপমাত্রা ২২ ডিগ্রি সেলসিয়াসের আশেপাশে থাকার সম্ভাবনা রয়েছে।